Document ID: 31996R0754

KOMMISSIONENS FORORDNING (EF) Nr. 754/96 af 25. april 1996 om indførelse af et forudgående fællesskabstilsyn for indførsel af visse stålkabler med oprindelse i tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94 (1), ændret ved forordning (EF) nr. 139/96 (2), særlig artikel 11, stk. 2,
under henvisning til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og ophævelse af forordning (EØF) nr. 1765/82, (EØF) nr. 1766/82 og (EØF) nr. 3420/83 (3), senest ændret ved forordning (EF) nr. 168/96 (4), særlig artikel 9,
efter konsultation i de ved ovennævnte forordninger nedsatte udvalg, og
ud fra følgende betragtninger:
Det fremgår af de oplysninger, som Frankrig og Portugal har indgivet, at indførslerne i Fællesskabet af snoet tråd, kabler, tovværk, flettede bånd, stropper og lignende varer af jern eller stål, ikke isoleret, til elektricitet, henhørende under KN-kode 7312 10 82, 7312 10 84, 7312 10 86, 7312 10 88 og 7312 10 99 og med oprindelse i tredjelande har været mærkbart stigende siden 1991 og sker på betingelser, der kan tænkes at forstyrre situationen for EF-producenterne af de pågældende varer; de disponible oplysninger for 1995 ser ud til at bekræfte denne udvikling i stigende retning, der giver sig udslag i en anslået indførselsandel på 35 % for 1995, dvs. en stigning på 84 % i forhold til 1991; priserne for disse indførsler er langt lavere end kostprisen inden for EF-industrien;
situation inden for EF-industrien for lignende produkter eller direkte konkurrerende produkter er blevet forværret siden 1991, som det fremgår af den følgende udvikling af de økonomiske indikatorer:
- produktionen er steget fra 215 395 tons i 1991 til 198 846 tons i 1992, til 173 715 tons i 1993, til 163 826 tons i 1994 og vil i henhold til de seneste overslag falde til 157 000 tons i 1995
- udnyttelsesgraden af produktionskapaciteten inden for EF-industrien er gået stærkt ned, ca. 30 % mellem 1991 og 1994; mellem 1994 og udgangen af 1995, anslås det, at udnyttelsen af installationskapaciteterne ligger på under 50 %
- den direkte beskæftigelse er faldet 28 % mellem 1990 og 1994 fra 5 128 arbejdspladser til 3 681 arbejdspladser og vil i henhold til de seneste overslag falde til 3 570 arbejdspladser i 1995
- en række virksomheder er for nyligt blevet lukket i Nederlandene, Tyskland, Spanien og Belgien;
eftersom den fortsatte tendens i indførslen af stålkabler med oprindelse i alle tredjelande truer med at skade fællesskabsproducenterne, er det i Fællesskabets interesse nødvendigt at undergive indførslerne af disse varer et forudgående fællesskabstilsyn, for så hurtigt som muligt at råde over pålidelige og nøjagtige statistiske oplysninger, der gør det muligt at foretage en hurtig analyse af indførselstendenserne -
UDSTEDT FØLGENDE FORORDNING:
Artikel 1
Indførslerne i Fællesskabet af snoet tråd, kabler, tovværk, flettede bånd, stropper og lignende varer af jern eller stål, ikke isoleret, til elektricitet, henhørende under KN-kode 7312 10 82, 7312 10 84, 7312 10 86, 7312 10 88 og 7312 10 99 og med oprindelse i tredjelande bør underlægges et forudgående fællesskabstilsyn, i overensstemmelse med artikel 11 og 12 i forordning (EF) nr. 3285/94, og artikel 9 og 10 i forordning (EF) nr. 519/94.
Artikel 2
Den i artikel 12, stk. 1, i forordning (EF) nr. 3285/94 samt i artikel 10, stk. 1, i forordning (EF) nr. 519/94 anførte liste over de kompetente myndigheder, til hvem ansøgningerne om tilsynsdokumentet skal forelægges, er anført i bilaget til denne forordning.
Artikel 3
1. I løbet af de første ti dage i hver måned meddeler medlemsstaterne Kommissionen (GD I/E/3, fax (32-2) 295 65 05, og GD III/C/2, fax (32 2) 296 09 16), følgende:
a) detaljerede oplysninger om de mængder og værdier (i ecu), for hvilke der er blevet udstedt tilsynsdokumenter i den foregående måned
b) detaljerede oplysninger om de indførsler, der er foregået i den måned, der går forud for den under litra a) omhandlede måned.
De af medlemsstaterne indgivne oplysninger opdeles pr. produkt, KN-kode og oprindelsesland.
2. Medlemsstaterne giver meddelelse om uregelmæssigheder eller tilfælde af svig, som de måtte opdage, og i påkommende tilfælde om grunden til, at de måtte afvise at udstede et tilsynsdokument.
Artikel 4
Denne forordning træder i kraft på dagen for offentliggørelsen i De Europæiske Fællesskabers Tidende.
Den finder anvendelse fra den 1. maj 1996 til den 30. juni 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. april 1996.

Labels: 7
3
5